Javier Ojeda serà el protagonista del pròxim concert benèfic de Strong People
11 juliol 2024

## Javier Ojeda serà el protagonista del pròxim concert benèfic de Strong People11 juliol 2024Última actualització: 11 juliol 2024

![](../gestion/img/3db4412e140bb69fcf60c4e0928761d2171c4639e2c156c3d0e9bdd7f9f30e82.jpeg)  
  

El **dissabte 21 de setembre** se celebrarà al **jardí de la Casa de Cultura Marqués de González de Quirós el concert solidari Strong People**, organitzat per la Farmàcia del Passeig 24 hores amb la col·laboració de l'Ajuntament, la Fundació IN i l'Associació Espanyola Contra el Càncer.  
  
Així ho han anunciat aquest matí la **regidora de Cultura, Balbina Sendra**; **Enrique Nogueroles de la Fundació IN i el seu fill Quique**; **Jesús Herráiz de la Farmàcia del Passeig 24 hores**, i la **representant de Strong People, Silvia Riera**.  
  
_"Estic encantada de tornar a col·laborar amb Strong People. Fan un treball increïble humanitzant espais i ajudant els xiquets. Sempre estarem al costat d'iniciatives d'aquesta classe que uneixen la societat de Gandia i la mobilitzen demostrant que som una ciutat solidària"_, ha manifestat Sendra.  
  
El cap de cartell serà **Javier Ojeda (Danza Invisible), que actuarà a partir de les 22 hores**. L'**obertura de portes serà a les 19.30 hores i, a les 20 hores, el grup 'Sin Comentarios' farà de teloner** en una gran festa solidària.  
  
Les **entrades es podran comprar a la farmàcia del passeig 24 hores (al costat de la Casa de la Marquesa) a partir de les 19.30 hores del 30 de juliol** fins a esgotar les prop de 1.000 persones de capacitat que té el recinte. El preu és de **30 euros i, a més de l'entrada, inclou una samarreta blanca i la participació en un sorteig** amb nombrosos premis. D'altra banda, també es podrà col·laborar amb la compra de **tan sols la samarreta per 10 €**.  
  
_"És la novena edició d'aquest esdeveniment solidari. La gent vol sumar-se a la marea blanca i als projectes que donem suport. Esperem que tothom vinga amb la samarreta i des de primera hora de la vesprada ens estiguen acompanyant en el tardeo"_, ha expressat Riera, qui també ha explicat que tots els diners aconseguits aniran destinats a la iniciativa de **'El Sello de Quique'**.  
  
Sobre la iniciativa 'El Sello de Quique', que sorgeix després que Quique Nogueroles fos diagnosticat d'un càncer molt agressiu i rar, Enrique Nogueroles ha explicat que _"no hi ha tractaments específics per a aquest tipus de càncers, però hi ha un assaig clínic a l'Hospital de La Paz, anomenat Car4Sar, que està donant molt bons resultats i 'El Sello de Quique' pretén recollir 100.000 euros per ajudar altres xiquets i les seues famílies a superar el sarcoma"_. Tal com ha explicat Quique també farà sis etapes del camí de Santiago amb la intenció d'augmentar la recaptació.  
  
Jesús Herráiz ha mostrat el seu orgull per l'acolliment de la iniciativa que des del començament ha comptat amb la col·laboració de l'Associació Espanyola contra el Càncer. _"L'any passat es van esgotar les entrades en tres hores i aquest any limitarem la compra a 6 per persona perquè no tothom pot vindre a aquesta hora"_. _"Si a les 11 de la nit hi ha cua i no s'han acabat les entrades se'ls assignarà un número perquè puguen recollir les entrades l'endemà"_.  
  
El **disseny de les samarretes d'adults ha estat fet per Marta Morell mentre que la dels més menuts ha estat fet per Nerea Brines**, totes dues **alumnes del col·legi Escolapias Gandia**.

[Twittear](https://twitter.com/share)